KOMISSION TÄYTÄNTÖÖNPANOASETUS (EU) 2022/861,

annettu 1 päivänä kesäkuuta 2022,

kouluhedelmiä ja -vihanneksia sekä koulumaitoa koskeviin jäsenvaltioiden toisiin pyyntöihin sovellettavista poikkeussäännöistä ja täytäntöönpanoasetuksesta (EU) 2017/39 poikkeamisesta siltä osin kuin on kyse unionin tuen uudelleenjaosta 1 päivän elokuuta 2022 ja 31 päivän heinäkuuta 2023 väliseksi ajaksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 25 artiklan ensimmäisen kohdan d alakohdan,

ottaa huomioon maataloustuotteiden yhteiseen markkinajärjestelyyn liittyvien tiettyjen tukien ja vientitukien vahvistamista koskevien toimenpiteiden määrittämisestä 16 päivänä joulukuuta 2013 annetun neuvoston asetuksen (EU) N:o 1370/2013 (2) ja erityisesti sen 5 artiklan 5 kohdan,

sekä katsoo seuraavaa:

(1) Venäjän 24 päivänä helmikuuta 2022 Ukrainaan kohdistama sotilaallinen hyökkäys on aiheuttanut siirtymään joutuneiden henkilöiden, joista suurin osa on naisia ja lapsia, joukoittaisen maahantulon Ukrainasta unionin alueelle. Useat jäsenvaltiot vastaavat ennennäkemättömiin haasteisiin integroidakseen Ukrainasta siirtymään joutuneet lapset nopeasti koulutusjärjestelmiinsä.

(2) Asetuksella (EU) N:o 1308/2013 perustettu hedelmien ja vihannesten sekä maidon ja maitotuotteiden toimittamista oppilaitoksiin koskeva tukijärjestelmä, jäljempänä ’koulujakelujärjestelmä’, on tarkoitettu lapsille, jotka käyvät säännöllisesti päiväkodeissa, esikouluissa ja ensimmäisen ja toisen asteen oppilaitoksissa jäsenvaltioissa. Jäsenvaltioiden koulutusjärjestelmiin integroidut Ukrainasta siirtymään joutuneet lapset ovat näin ollen oikeutettuja osallistumaan koulujakelujärjestelmään. Koska tukeen oikeutettujen lasten määrä on kasvanut absoluuttisesti mitattuna tai prosenttiosuutena väestöstä, useilla jäsenvaltioilla, jotka ovat eturintamassa toteuttamassa toimia Venäjän Ukrainaan kohdistaman hyökkäyksen johdosta, voi olla vaikeuksia panna täytäntöön koulujakelujärjestelmä suunnitellulla tavalla, ellei niille myönnetä lisää unionin tukea.

(3) Jäsenvaltiot toimittivat komissiolle 31 päivään tammikuuta 2022 mennessä komission täytäntöönpanoasetuksen (EU) 2017/39 (3) 3 artiklan ensimmäisen kohdan a alakohdan mukaiset pyynnöt kouluhedelmiä ja -vihanneksia sekä koulumaitoa koskevasta unionin tuesta lukuvuodeksi 2022/2023, joka alkaa 1 päivänä elokuuta 2022 ja päättyy 31 päivänä heinäkuuta 2023. Komissio vahvisti unionin tuen lopulliset jäsenvaltiokohtaiset määrärahat komission täytäntöönpanopäätöksessä (EU) 2022/493 (4) näiden pyyntöjen perusteella, jotka toimitettiin ennen Venäjän hyökkäystä Ukrainaan. Käytettävissä olevat tiedot siitä, missä määrin jotkin jäsenvaltiot ovat käyttäneet unionin tuen lopullisia määrärahoja aiempina lukuvuosina, osoittavat, että jotkin jäsenvaltiot eivät välttämättä pysty käyttämään lopullisia määrärahojaan täysimääräisesti.

(4) Ottaen huomioon uudet tarpeet ja osoituksena unionin ja jäsenvaltioiden solidaarisuudesta Ukrainaa kohtaan on aiheellista vahvistaa poikkeussäännöt, joiden nojalla jäsenvaltiot voivat toimittaa toisen pyynnön kouluhedelmiä ja -vihanneksia sekä koulumaitoa koskevasta unionin tuesta 1 päivän elokuuta 2022 ja 31 päivän heinäkuuta 2023 väliseksi ajaksi viimeistään 15 päivänä kesäkuuta 2022. Tämä mahdollisuus olisi kytkettävä tarpeeseen huolehtia Ukrainasta siirtymään joutuneista lapsista, jotka ovat oppilaina jäsenvaltioiden oppilaitoksissa kyseisenä ajanjaksona. Jäsenvaltioiden olisi voitava ilmoittaa joko halukkuutensa käyttää enemmän unionin tukea kuin mitä niiden lopullisiksi määrärahoiksi on vahvistettu täytäntöönpanopäätöksen (EU) 2022/493 liitteessä I tai se lopullisten määrärahojen osuus, jota ne eivät pyydä, jos kyseistä määrärahaa ei haluta käyttää kokonaisuudessaan. Ensin mainittu mahdollisuus olisi rajattava niille jäsenvaltioille, jotka ovat hyödyntäneet unionin tuen lopullisia määrärahojaan riittävissä määrin, kun tarkastellaan rahoituksen toteuttamista lukuvuonna 2018/2019, joka oli viimeinen lukuvuosi ennen covid-19-pandemiaa. Jäsenvaltioiden pyyntöjen olisi perustuttava yksinomaan niiden Ukrainasta siirtymään joutuneiden lasten määrään, jotka kuuluvat täytäntöönpanoasetuksen (EU) 2017/39 2 artiklan 1 kohdan f alakohdan mukaisesti jäsenvaltioiden strategioissa määriteltyyn kohderyhmään, ja näille määrille olisi annettava asianmukaiset perustelut saatavilla olevien tietojen perusteella. Jäsenvaltioiden, jotka eivät esitä toista pyyntöä, olisi katsottava vahvistaneen täytäntöönpanopäätöksen (EU) 2022/493 liitteessä I vahvistetut lopulliset määrärahat.

(5) Täytäntöönpanoasetuksen (EU) 2017/39 7 artiklan 1 kohdassa vahvistetaan unionin tuen uudelleenjakoa koskevat säännöt. Komissio vahvistaa tuen lopullisen määrän jakamalla uudelleen alustavia määrärahoja tai niiden osia, joita ei ole haettu. On aiheellista poiketa näistä säännöistä, jotta komissio voi ottaa huomioon myös uudet pyynnöt, jotka liittyvät Venäjän hyökkäykseen Ukrainaan, ja jotta unionin tuen tarkistetut lopulliset määrärahat voidaan vahvistaa 1 päivän elokuuta 2022 ja 31 päivän heinäkuuta 2023 väliseksi ajaksi. Unionin tuesta hakematta jääneiden lopullisten määrärahojen uudelleenjakamisen on asetuksen (EU) N:o 1370/2013 5 artiklan 5 kohdan toisen alakohdan mukaisesti perustuttava 6–10-vuotiaiden lasten lukumäärään jäsenvaltioissa.

(6) Koska kouluhedelmiä ja -vihanneksia sekä koulumaitoa koskevan 1 päivän elokuuta 2022 ja 31 päivän heinäkuuta 2023 väliseksi ajaksi tarkoitetun unionin tuen lopulliset määrärahat, joissa otetaan huomioon unionin tukea koskevat toiset pyynnöt, olisi vahvistettava mahdollisimman pian, jotta jäsenvaltiot voivat suunnitella ja toteuttaa tarvittavat valmistelutoimet ajoissa koulujakelujärjestelmän täytäntöönpanoa varten, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

(7) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Jäsenvaltiot voivat toimittaa viimeistään 15 päivänä kesäkuuta 2022 toisen pyynnön, joka koskee unionin tukea 1 päivän elokuuta 2022 ja 31 päivän heinäkuuta 2023 väliseksi ajaksi ja jossa ilmoitetaan a) halukkuus käyttää enemmän kouluhedelmiä ja -vihanneksia ja/tai koulumaitoa koskevaa unionin tukea kuin mitä täytäntöönpanopäätöksen (EU) 2022/493 liitteessä I on vahvistettu lopulliseksi määrärahaksi sekä pyydetty lisäsumma, jos lisämäärärahoja on käytettävissä; tai b) määrä, jota ei pyydetä täytäntöönpanopäätöksen (EU) 2022/493 liitteessä I vahvistetusta kouluhedelmiä ja -vihanneksia ja/tai koulumaitoa koskevan unionin tuen lopullisesta määrärahasta, jos kyseistä määrärahaa ei haluta käyttää kokonaisuudessaan. Jäsenvaltiot voivat pyytää unionin lisätukea ensimmäisen kohdan a alakohdan nojalla ainoastaan, jos lukuvuodeksi 2018/2019, joka alkoi 1 päivänä elokuuta 2018 ja päättyi 31 päivänä heinäkuuta 2019, myönnetyistä unionin tuen lopullisista määrärahoista käytettiin vähintään 75 prosenttia, kun otetaan huomioon komission täytäntöönpanoasetuksen (EU) N:o 908/2014 (5) 10 artiklan mukaisesti komissiolle toimitetut menoilmoitukset, jotka koskevat 31 päivään joulukuuta 2021 mennessä toteutuneita menoja. Jäsenvaltioiden pyyntöjen on perustuttava niiden Ukrainasta siirtymään joutuneiden lasten määrään, jotka kuuluvat täytäntöönpanoasetuksen (EU) 2017/39 2 artiklan 1 kohdan f alakohdan mukaisesti jäsenvaltioiden strategioissa määriteltyyn kohderyhmään pyynnön toimittamisen aikaan, ja näille määrille on annettava asianmukaiset perustelut saatavilla olevien tietojen perusteella. Jos jäsenvaltio ei esitä ensimmäisen kohdan mukaista pyyntöä unionin tuesta, sen on katsottava vahvistaneen täytäntöönpanopäätöksen (EU) 2022/493 liitteessä I vahvistetut lopulliset määrärahat.

2 artikla Poiketen siitä, mitä täytäntöönpanoasetuksen (EU) 2017/39 7 artiklan 1 kohdassa säädetään, komissio voi viimeistään 15 päivänä heinäkuuta 2022 päättää ottaa huomioon myös tämän asetuksen 1 artiklan nojalla toimitetut unionin tukea koskevat toiset pyynnöt vahvistaessaan unionin tuen lopulliset määrärahat 1 päivän elokuuta 2022 ja 31 päivän heinäkuuta 2023 väliseksi ajaksi.

3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä kesäkuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) EUVL L 346, 20.12.2013, s. 12.

(3) Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EUVL L 5, 10.1.2017, s. 1).

(4) Komission täytäntöönpanopäätös (EU) 2022/493, annettu 21 päivänä maaliskuuta 2022, kouluhedelmiä ja kouluvihanneksia sekä koulumaitoa varten jäsenvaltioille myönnettävän unionin tuen lopullisten määrärahojen vahvistamisesta 1 päivän elokuuta 2022 ja 31 päivän heinäkuuta 2023 väliseksi ajaksi sekä täytäntöönpanopäätöksen (EU) 2021/462 muuttamisesta (EUVL L 100, 28.3.2022, s. 55).

(5) Komission täytäntöönpanoasetus (EU) N:o 908/2014, annettu 6 päivänä elokuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastuksia koskevien sääntöjen, vakuuksien ja avoimuuden osalta (EUVL L 255, 28.8.2014, s. 59).